Morne Diablotin

Morne Diablotin edo Mòn Djabloten (1.447 m) Karibeko Dominika uharteko mendirik garaiena da. Antilla Txikietako bigarren garaiena da pittin bat altuagoa (1.467 m) den Guadalupeko Soufrièreren atzetik eta sumendia da.

Izenak 
Ez da gorde karibearrek erabilitako bere balizko izena. Egungo izena frantsesean du jatorria eta ingelesez ere erabiltzen da. Morne Diablotins aldaera ere topatzen da eta uharteko herri-hizkuntza den kwéyòl edo frantses oinarriko Dominikako kreoleraz Mòn Djabloten idazten da.

Morne edo mòn (muino mota bat edo "mendi" esateko era bat) generikoa da, bere esanahia "deabruaren mendia" da. Pterodroma hasitata txoriak uhartean eta Antilletan oro har hartzen duen izena Diablotin/Djabloten da, "deabru itxura" duelakoan.

Datu nagusiak 
Mendia uharteko barnealdean dago, iparraldean. Dominikako bigarren hiria den Portsmouthetik 9 bat kmko distantzia dago. Izen bereko parke nazional baten barruan dago. Tontorrean edo bere ingurumarian Dominikako hamar parrokietatik (parish) lauren lurrek bat egiten dute: Saint Andrew, Saint John, Saint Peter eta Saint Joseph.

Sumendia da; azken erupzio orain dela 30.000 bat urte gertatu zen eta historian ezagutzen den heinean ez da bat ere egon.

Igoera 
Lehen igoera erregistratua John Imray mediku eta botaniko eskoziarrak burutu zuen 1868ko apirilaren 21ean.

Ibilbiderik erabiliena mendebaldeko kostaldeko Dublanc herrian hasten da, Portsmouthetik hegoaldera. Syndicate Estatera doan bidea (Syndicate Trail) segitu behar da. Hiru ordu eta erdi kalkulatu behar dira igotzeko; landareek bidea gogor bihurtzen dute, uharteak dituen bost landaredi motak zeharkatzen dira eta azken zatian igoera teknikoki zailago bihurtzen da. Hori dela eta Mòn Djabloten ez da mendizale asko erakartzen duen tontorra.

Erreferentziak

Ikus, gainera 
 Dominika
 Morne-Mòn

Kanpo estekak 
  Mendia Peakbagger webgunean.
  Mendia Global Volcanism Program webgunean.
  Igoera interneteko liburu honetan.

Dominikako geografia
Ipar Amerikako mendiak
Amerikako sumendiak
Geruza-sumendiak